**NACRT**

Na osnovu člana 12 i 117 Zakona o sportu ("Službeni list Crne Gore", br. 44/18), člana 27 stav 1 tačka 13 Zakonom o lokalnoj samoupravi ("Službeni list Crne Gore", br. 2/18) i člana 35 stav 1 alineja 2 a u vezi sa čl.14 stav 1 alineja 13 Statuta opštine Andrijevica ("Službeni list Crne Gore - opštinski propisi", br. 32/18), Skupština opštine Andrijevica, na sjednici održanoj \_\_\_\_\_\_\_\_\_2019. godine donijela je

ODLUKU

o finansiranju i sufinansiranju sporta u opštini Andrijevica

Član 1

Ovom odlukom utvrđuju se uslovi, način i postupak raspodjele i usmjeravanja sredstava iz Budžeta Opštine Andrijevica opredijeljenih za finansiranje i sufinanisranje sporta, i druga pitanja od značaja za unapređenje i razvoj sporta na teritoriji opštine Andrijevica.

Član 2

Svi izrazi koji se u ovoj Odluci koriste za fizička lica u muškom rodu obuhvataju iste izraze u ženskom rodu.

Član 3

Sport, u smislu ove Odluke je djelatnost od javnog interesa koja je dostupna svima, kojom se omogućava očuvanje, unaprjeđenje i razvoj psihofizičkih sposobnosti i sportskih znanja, zadovoljenje potreba za kretanjem i igrom, sportsko izražavanje i stvaralaštvo i postizanje sportskih rezultata na svim nivoima.

Djelatnost sporta obavljaju sportski subjekti u skladu sa Zakonom, ovom Odlukom i sportskim pravilima.

Član 4

Sredstva iz člana 1 ove Odluke koriste se za:

- razvoj školskog sporta,

- razvoj sportske rekreacije,

- razvoj sporta za lica sa invaliditetom,

- sufinansiranje programa rada sportskih klubova,

- organizovanje i učešće na sportskim manifestacijama od značaja za opštinu,

- dodjela godišnjeg priznanja, nagrada,

- obezbjeđivanje sredstava za rekonstrukciju i izgradnju objekata sportske infrastrukture i nabavku mobilijara.

Ukupno opredijeljena sredstva u Budžetu za razvoj sporta raspodjeljivaće se 80% za sufinansiranje programa sportskih klubova i 20% za ostale aktivnosti ,osim sredstava za rekonstrukciju i izgradnju sportske infrastrukture i nabavku mobilijara koja će se opredjeljivati u kapitalnom dijelu Budžeta.

I - RAZVOJ ŠKOLSKOG SPORTA

Član 5

Opština Andrijevica podstiče i pomaže školska sportska društva stvaranjem organizacionih, prostornih, finansijskih, stručnih i drugih uslova za njihov rad.

Član 6

Sekretarijat lokalne uprave)u daljem tekstu:Sekretarijat) , u saradnji sa školskim sportskim društvima može organizovati u potpunosti ili dijelom:

- školska takmičenja za učenike i učenice u okviru školskih ustanova,

- međuopštinska sportska takmičenja,

- takmičenja koja organizuje Crnogorski školski sportski savez,

- proljećni i jesenji kros,

- ostale školsko-sportske aktivnosti.

Član 7

Organizacije iz oblasti školskog sporta sa teritorije opštine Andrijevica mogu podnijeti zahtjev za sufinansiranje aktivnosti iz oblasti školskog sporta.

Iznos finansijskih sredstava za sufinansiranje za svaki pojedinačni program zavisi od ukupno raspoloživih sredstava za ovu poziciju u godišnjem finansijskom planu.

II - RAZVOJ SPORTSKE REKREACIJE

Član 8

Sekretarijat, u saradnji sa sportsko rekreativnim organizacijama, u skladu sa raspoloživim sredstvima u Budžetu Opštine može sufinansirati i organizovati sportsko-rekreativne aktivnosti na nivou opštine.

Iznos finansijskih sredstava za sufinansiranje za svaki pojedinačni program zavisi od ukupno raspoloživih sredstava za ovu poziciju u godišnjem finansijskom planu.

III - RAZVOJ SPORTA LICA SA INVALIDITETOM

Član 9

Registrovane sportske organizacije lica sa invaliditetom, mogu podnijeti program za sufinansiranje sportskih aktivnosti lica sa invaliditetom.

Iznos finansijskih sredstava za sufinansiranje programa lica sa invaliditetom zavisi od ukupno raspoloživih sredstava za ovu poziciju u godišnjem finansijskom planu.

Planirana sredstva mogu se odobriti za realizaciju programa:

- organizovanje sportskih takmičenja i turnira lica sa invaliditetom,

- organizovanje humanitarnih i revijalnih susreta u određenim sportskim disciplinama u cilju prikupljanja sredstava za razvoj i ulaganje u sport lica sa invaliditetom,

- rekreaciju osoba sa invaliditetom,

- realizaciju sportsko-rekreativnih susreta za lica sa invaliditetom.

IV - SUFINANSIRANJE PROGRAMA RADA SPORTSKIH KLUBOVA

Član 10

Pravo na sufinansiranje mogu ostvariti klubovi koji su registrovani na teritoriji opštine Andrijevica, u skladu sa Zakonom i takmiče se u okviru zvaničnog matičnog sportskog saveza.

Ukupan iznos sredstava predviđen za finansiranje i sufinansiranje sportskih klubova opredjeljuju se (raspoređuju se) na osnovu dobijenih bodova-ocjena /procenata za svaki klub posebno.

Programi sportskih klubova kojima je osnivač Opština Andrijevica mogu se sufinansirati u vrijednosti do 90% iznosa sredstava potrebnih za njihovurealizaciju.

Programi sportskih klubova kojima nije osnivač Opština Andrijevica mogu se sufinansirati u vrijednosti do 50% iznosa sredstava potrebnih za njihovu realizaciju.

Način odobravanja programa i dodjele sredstava - Javni oglas

Član 11

Sufinansiranje programa rada sportskih klubova vrši se na osnovu javnog oglasa za sufinansiranje programa rada sportskih klubova (u daljem tekstu: poziv) koji objavljuje Sekretarijat.

Javni oglas se raspisuje u roku od 30 dana od dana usvajanja Budžeta Opštine Andrijevica.

Javni oglas sadrži uslove koje moraju ispunjavati sportski klubovi, dokumentaciju koja se prilaže uz prijavu, kao i rok i mjesto predaje dokumentacije.

Oglas se objavljuje na web sajtu Opštine Andrijevica, oglasnoj tabli Opštine, preko lokalnog javnog emitera, i na drugi pogodan način. Rok za podnošenje prijava ne može biti kraći od 15 dana od dana objavljivanja javnog oglasa.

Izuzetno od stava 1 ovog člana, u slučaju da ostanu sredstva koja nisu raspodijeljena, na zahtjev sportske organizacije može se bez raspisivanja javnog oglasa sufinansirati program koji je od značaja za uspješno predstavljanje Opštine na domaćoj i međunarodnoj sceni, program koji unaprjeđuje rad sportskog kluba i pojedinca i u drugim izuzetnim slučajevima.

Zahtjev se podnosi Sekretarijatu.

Sredstva po ovom zahtjevu odobrava Predsjednik opštine po predlogu Sekretarijata.

Član 12

Prijava na oglas se podnosi na obrascu koji propisuje Sekretarijat, na kojem je navedena dokumentacija potrebna za konkurisanje.

Član 13

Sredstva za sufinansiranje programa rada sportskih organizacija, sportske organizacije mogu koristiti srazmjerno ostvarenju tekućeg budžeta.

Član 14

Ukoliko sportska organizacija po dobijanju finansijskih sredstava po oglasu, ne nastupi na zvaničnom takmičenju u nastupajućoj takmičarskoj sezoni, odnosno istupi iz takmičenja koji propisuje matični sportski savez, sportska organizacija gubi pravo sufinansiranja iz Budžeta Opštine za tekuću godinu.

Član 15

Eventualno dodijeljena sredstva sportskoj organizaciji, prije konačne odluke o raspodjeli sredstava biće uračunata u ukupan iznos dodijeljenih sredstava.

Komisija za raspodjelu sredstava

Član 16

Raspodjelu sredstava sportskim organizacijama vrši Komisija za raspodjelu sredstava koju imenuje (obrazuje) Predsjednik opštine. Komisija ima predsjednika i 4(2) člana.

Predsjednik Opštine imenuje Predsjednika Komisije i dva jedan člana iz redova predstavnika organa lokalne uprave, a dva jedan predstavnika imenuje iz redova stručnih radnika iz oblasti sporta.

Član 17

Komisija vrši pregled i bodovanje podnijetih predloga sa predlogom iznosa sredstava kojim će program biti sufinansiran.

Član 18

Bliže odredbe i kriterijumi za sufinansiranje programa u sportu kao i uslovi, način i postupak dodjele sredstava sportskim organizacijama/klubovima urediće se posebnim Pravilnikom koji će donijeti Sekretar Sekretarijata.

O radu Komisije vodi se zapisnik, koji potpisuju predsjednik i članovi komisije.

Komisija nakon vrednovanja programa rada sportskih klubova, dostavlja obrazloženi Predlog Odluke o sufinansiranju programa u sportu Predsjedniku Opštine.

Predsjednik donosi Odluku o raspodjeli sredstava sportskim klubovima.

Uslovi i osnovni kriterijumi za raspodjelu sredstava

Član 19

Uslove koje mora ispuniti sportska organizacija kako bi ostvarila sredstva za sufinansiranje iz budžeta opštine su:

- da je registrovan u skladu sa Zakonom;

- da ima sjedište na teritoriji opštine Andrijevica;

- da učestvuje u redovnom sistemu takmičenja u okviru grane sporta u skladu sa sportskim pravilima matičnog saveza;

Član 20

Bliži kriterijumi za raspodjelu sredstava iz Budžeta Opštine sportskim klubovima registrovanim na teritoriji Opštine Andrijevica su:

1. kategorija sportova;

2. tradicija postojanja kluba;

3. masovnost;

4. rang i stepen takmičenja;

5. uspjesi takmičarskih selekcija u prethodnom takmičarskom periodu;

Odluka o raspodjeli sredstava

Član 21

Predsjednik Opštine donosi Odluku o raspodjeli sredstava sportskim organizacijama.

Odluka o raspodjeli sredstava sportskim organizacijama objavljuje se na internet sajtu opštine Andrijevica, ističe na oglasnoj tabli Opštine i dostavlja učesnicima Oglasa u roku od 8 dana.

Ako Predsjednik Opštine utvrdi da Komisija nije postupila u skladu sa Odlukom o finansiranju i sufinansiranju sporta i Pravilnikom o načinu i postupku dodjele sredstava, Predlog odluke o raspodjeli sredstava sportskim organizacijama će vratiti Komisiji na ponovno razmatranje.

Zaključivanje ugovora

Član 22

Nakon donošenja Odluke o raspodjeli sredstava sportskim organizacijama i njenog javnog objavljivanja, Predsjednik opštine i sportska organizacija (realizator programa) zaključuju Ugovor o korišćenju sredstava iz budžeta Opštine za sufinansiranju programa sporta kojim se uređuje dinamika realizacije programa, uplata, korišćenje i pravdanje odobrenih sredstava i dostavljanje izvještaja o realizaciji programa.

Ugovor se zaključuje u roku od 15 dana od dana konačnosti odluke iz člana 21 ove odluke.

Sportske organizacije koje nisu izvršile obaveze iz prethodnog ugovora o sufinansiranju ne može dobiti sredstva za sufinansiranje programa rada, do izvršenja obaveza.

Ugovorna sredstva predstavljaju projektovani iznos sredstava i mogu biti korigovana u zavisnosti od procenta ostvarenja budžetskog prihoda i promijenjenih okolnosti u realizaciji aktivnosti kluba od strane nosilaca tokom godine.

Član 23

Sportske organizacije, realizatori programa dužne su da sredstva uplaćena iz Budžeta Opštine koristi isključivo za odobrene namjene.

Sportske organizacije koje sredstva za sufinansiranje programa rada nenamjenski koriste, dužne su da na zahtjev nadležnog Sekretarijata vrati ukupan iznos uplaćenih sredstava.

Nadzor i kontrola nad izvršavanjem obaveza

Član 24

Sekretarijat vrši nadzor i kontrolu nad izvršavanjem obaveza iz Ugovora o korišćenju sredstava iz budžeta Opštine za sufinansiranju programa sporta.

U postupku vršenja nadzora Sekretarijat može zatražiti ispunjenje ugovorenih obaveza u primjerenom roku, dati predlog Predsjedniku Opštine da jednostrano raskine ugovor sa korisnikom sredstava, ukoliko isti ne izvršava ugovorene obaveze i tražiti povraćaj uplaćenih sredstava ako odobrena sredstva ne koristi u skladu sa ugovorom.

Član 25

Odobreni iznos sredstava prenose se sportskoj organizaciji koja realizuje program u skladu sa ugovorom, prema dinamici ispostavljene dokumentacije za naplatu.

Izvještaj o potrošnji sredstava i realizaciji programa

Član 26

Sportska organizacija, kao i nosioci odobrenih programa u obavezi su da Sekretarijat izvještavaju o utrošku sredstava i dostave potrebnu dokumentaciju, a na način koji je definisan ugovorom.

Član 27

Ukoliko nosilac programa ne utroši odobrena sredstva na godišnjem nivou shodno namjeni, u obavezi je da po podnošenju završnog izvještaja izvrši povraćaj sredstava u budžet Opštine.

V - ORGANIZOVANJE SPORTSKIH MANIFESTACIJA OD ZNAČAJA ZA OPŠTINU

Član 28

U cilju popularizacije i razvoja vrhunskog sporta i sportsko-rekreativnih aktivnosti, kao i promovisanja zdravih stilova života, mogu se predvidjeti sredstva za finansiranje i sufinansiranje organizovanja sportskih manifestacija od značaja za opštinu Andrijevica.

VI - DODJELA GODIŠNJIH PRIZNANJA I NAGRADA

Član 29

Radi odavanja društvenog priznanja najboljim sportistima i zasluženim sportskim radnicima na teritoriji opštine Andrijevica, ustanovljava se godišnje priznanje iz oblasti sporta (u daljem tekstu: Priznanje).

Član 30

Za Priznanje mogu biti predloženi sportisti, sportski radnici koji svoje djelovanje ostvaruju na teritoriji opštine Andrijevica i sportske organizacije čije je sjedište na teritoriji opštine Andrijevica, a postigli su zapažene rezultate u godini za koju se Priznanje dodjeljuje.

Priznanje se može dodijeliti za:

1. Najboljeg sportistu,

2. Najuspješniju sportsku organizaciju,

3. Najuspješnijeg trenera,

4. Sportsku nadu

5. Najboljeg sportskog radnika

Član 31

Priznanja i nagrade se mogu dodijeliti jednom godišnje za tekuću godinu, i to u drugoj polovini decembra tekuće godine.

O dodjeli Priznanja i nagrada odlučuje Komisija koju obrazuje predsjednik Opštine.

Komisija ima predsjednika i 2 člana.

Predsjednik Opštine imenuje jednog člana Komisije iz redova predstavnika organa lokalne uprave i dva predstavnika stručnih radnika iz oblasti sporta.

Član 32

Bliže odredbe, kriterijumi za dodjelu nagrada-priznanja, pojedincima -sportistima i sportskim klubovima koji su ostvarili određeni sportski rezultat kao i uslovi i način dodjele nagrada-priznanja urediće se posebnim Pravilnikom koji će donijeti Sekretarijat. Sredstva za isplatu nagrade sportistima i sportskim klubovima za sportska ostvarenja obezbjeđuju se iz sredstava opredijeljenih za sufinansiranje sporta.

VII - OBEZBJEĐIVANJE SREDSTAVA ZA REKONSTRUKCIJU I IZGRADNJU OBJEKATA SPORTSKE INFRASTRUKTURE I NABAVKU MOBILIJARA

Član 33

U cilju podsticanja i razvoja vrhunskog sporta i sportsko-rekreativnih aktivnosti građana, mogu se Budžetom opštine predvidjeti sredstva za finansiranje, sufinansiranje, održavanje, rekonstrukciju i izgradnju sportske infrastrukture.

Sportske organizacije, škole, mjesne zajednice, organizacije mladih i drugi mogu podnijeti zahtjev za rekonstrukciju i izgradnju objekata sportske infrastrukture i nabavku mobilijara.

VIII - IZVJEŠTAVANJE

Član 34

O sprovedenim aktivnostima, odobrenim sredstvima za sufinansiranje, načinu rada i raspodjeli sredstava nadležni Sekretarijat podnosi izvještaj Predsjedniku Opštine u prvom kvartalu tekuće godine za prethodnu godinu.

U izvještaju iz stava 1. ovog člana, nadležni organ cijeneći postignute rezultate i uočene nedostatke iznosi preporuke za naredne aktivnosti u ovoj oblasti.

IX-EVIDENCIJA

Član 35

Nadležni Sekretarijat je dužan da vodi službenu evidenciju:

- registar sportskih objekata sa podacima o vlasniku, načinu korišćenja i održavanja,

- registar sportskih klubova sa teritorije opštine koji se nalaze u sistemu takmičenja, sa podacima odgovornih lica, statusom kluba (amaterski, profesionalni i dr.), ukupnom broju registrovanih sportista u strukovnom savezu,

- registar trenera amatera,

- registar profesionalnih trenera u sportskim klubovima,

- pregled ekipa po rangovima takmičenja,

- pregled rezultata na domaćim takmičenjima na godišnjem nivou svih ekipa i pojedinaca u sistemu takmičenja,

- pregled rezultata na međunarodnim takmičenjima svih ekipa i pojedinaca u sistemu takmičenja,

- naziv osnovnih i srednjih škola koje su uključene u školski sport,

- naziv organizacija koje se bave sportom za sve,

- naziv registrovanih sportskih organizacija koje okupljaju osobe sa invaliditetom.

Član 36

Pravilnik o uslovima, načinu, postupku i kriterijumima za dodjelu sredstava programima sportskih organizacija i Pravilnik o dodjeli godišnjih priznanja iz oblasti sporta donijeće se u roku od 30 dana od dana stupanja na snagu ove Odluke.

Član 37

Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi".

SKUPŠTINA OPŠTINE ANDRIJEVICA

Br.\_\_\_\_\_\_\_\_\_\_\_\_\_

Andrijevica,\_\_\_\_\_\_\_\_\_2019.g.

PREDSJEDNIK SKUPŠTINE

Slavko M.Stijović